# **Eesti Rahva Muuseum**

# **Küsimusleht nr 234**

# **Sünnipäev**

Igaühel meist on sünnipäev. Mõni ei tee sünnipäevast väljagi, teine tähistab järjekordse eluaasta täitumist mitme peoga, kolmas sõidab hoopistükkis reisile. Mängumaad ja muuseumid, spaad ja ilusalongid, teatrid ja seikluspargid – kõik kutsuvad enda juurde sünnipäeva pidama. Poed teevad kliendikaardi omanikele sünnipäeva puhul allahindlusi, teavitused läheneva sõbra sünnipäeva kohta laekuvad kõigi sotsiaalvõrgustike osaliste kontodele. Kuidas käitute Teie sünnipäevalapsena kõigi nende võimaluste keskel, seda soovime käesoleva küsimuslehe abil teada.

Küsimuskava jaguneb kaheks. Esimeses osas palun kirjeldage vabas vormis võimalikult detailselt ühte oma sünnipäeva, mis on toimunud viimase viie aasta jooksul. Märkige kindlasti, kas kirjeldate tavalist või juubelisünnipäeva, kas tegemist on Teile tüüpilise või erandliku sünnipäeva tähistamise viisiga. Esitatud küsimused on pigem abiks mõtete kogumisel kui sõna-sõnalt vastamiseks. Küsimuskava teises osas soovime teada Teie tähelepanekuid muutustest sünnipäevade tähistamisel.

Kui Teil leidub sünnipäevateemalisi fotosid, on soovitav need kaastööle lisada. Digifotosid saab saata elektrooniliselt. Paberfotosid ja negatiive võtab Eesti Rahva Muuseum vastu kingitusena või laenab koopiate tegemiseks. Palun ärge fotosid paberile liimige. Lisage Teile teadaolevad andmed fotode kohta eraldi lehel. Albumis olevaid fotosid pole mõtet albumist eraldada, võimalusel saatke kogu album.

Tänan kaastööde eest!
Anu Järs

**Lisainfo:**
ANU JÄRS, teadur-kuraator, küsimuslehe autor
anu.jars@erm.ee

TIINA TAEL, peaarhivaar
tiina.tael@erm.ee

 **Küsimusleht**

**Vastaja isikuandmed**:
NIMI (soovi korral võite jääda anonüümseks, kuid märkige sel juhul oma sugu)
SÜNNIAEG JA -SÜNNIKOHT
HARIDUS, ERIALA
ELUKOHT

 **Kirjeldage ühte oma tänapäevast sünnipäeva**

* Kuidas see päev välja nägi?
* Mil moel Teile õnnitlusi saadeti? Kas õnnitlustes kasutati salme? Milliseid?
* Kas toimus ka sünnipäevapidu? Millal, kas õigel päeval või muul ajal?
* Kes peo korraldas (Teie ise või keegi teine)? Kirjeldage ettevalmistusi.
* Kus pidu toimus (kodus, mängumaal, vabas õhus jne)? Miks just seal, kuidas koht valiti?
* Kes olid külalised (sugulased, sõbrad, kooli- või töökaaslased jne)? Kui palju külalisi oli?
* Kas külalised tulid ise või olid kutsutud? Kes ja kuidas külalisi peole kutsus (telefoni teel, kirjaliku kutsega jne)?
* Kirjeldage pidu. Kas peol oli mingi teema? Kas peole oli kutsutud esinejaid (pillimees, õhtujuht jne)? Mida peol tegite?
* Kas ja kuidas oli peopaik kaunistatud?
* Kirjeldage peolauda ja sünnipäevatoite.
* Kas ja mis lilli toodi?
* Mida kingiti? Kas Teilt küsiti kingisoovi või tulid kingitused üllatusena?
* Kas ja kuidas tähistasite sünnipäeva oma töökohas, hobiringis vms? Kas riietusite sel päeval tavalisest erinevalt?

**Sünnipäevade tähistamine läbi elu**

* Kuidas tähistati sünnipäevi Teie lapsepõlves, nooruses, täiskasvanueas? Kirjeldage muutusi.
* Kas olete korraldanud kellegi teise – lapse, mõne pereliikme või tuttava sünnipäeva? Palun kirjeldage.
* Kas olete külalisena mõnel sünnipäeval kogenud Teile ebatavalistena tunduvaid kombeid, sööke? Millal see juhtus? Palun kirjeldage.